দীঘার উপকূলবর্তী এলাকায় তৈরি হওয়া অতি গভীর নিম্নচাপ রওনা দিয়েছে ঝাড়খণ্ডে। আবহবিদদের একাংশের মতে, ওই নিম্নচাপের ‘খামখেয়ালিপনা’র জন্যই ২৪ ঘণ্টার ব্যবধানে প্রায় বিপরীত আবহাওয়া দেখল শহর।
বুধবার রাতের তাণ্ডবের পরে বৃহস্পতিবারেও কলকাতা-সহ দক্ষিণবঙ্গে ভারী বৃষ্টিপাতের পূর্বাভাস ছিল। তবে, এদিন তেমন কোনও দুর্যোগের পরিস্থিতি তৈরি হয়নি। এর কারণ হিসাবে আবহবিদদের একাংশ জানিয়েছেন, ওই নিম্নচাপটির ঝাড়খণ্ডেই যাওয়ার কথা ছিল।  সে আচমকা গতিপথ বদলে ডায়মন্ড হারবার, হলদিয়া উপকূলে ঢুকে পড়াতেই দেখা দেয় বিপত্তি। তাছাড়া ওইদিন রাতে বায়ুর যে গতিবেগ ছিল, তা-ও নিম্নচাপের সঙ্গে সচরাচর দেখা যায় না। সাধারণত, নিম্নচাপের সঙ্গে ঘণ্টায় ২৫-৩০ কিলোমিটার গতিতে বায়ুপ্রবাহ হয়। কিন্তু ওইদিন রাত সওয়া ৭টা নাগাদ তা ছিল ঘণ্টায় প্রায় ৭২ কিলোমিটার! পরে তা কমে ঘণ্টায় ৪০-৪৫ কিলোমিটার হয়, যা ছোট কোনও ‘সাইক্লোনে’র সঙ্গে তুলনীয়!
আগামিকাল, শনিবারেই আরেকটি গভীর নিম্নচাপ তৈরি হওয়ার ফলে রবিবার ও সোমবার কলকাতা-সহ দক্ষিণবঙ্গে ভারী বৃষ্টিপাতের পূর্বাভাস দিয়েছেন আবহাওয়া দফতরের অধিকর্তা গোকুলচন্দ্র দেবনাথ।
অন্যদিকে, বুধবার শহরে গাছ পড়ার কারণ ব্যাখ্যা করে পুরসভার মেয়র পারিষদ (উদ্যান) দেবাশিস কুমার এদিন জানিয়েছেন, কৃষ্ণচূড়া, রাধাচূড়ার মতো হাল্কা গাছের পাশাপাশি পুরোনো গাছই বেশি সংখ্যায় পড়েছে শহরজুড়ে। বড় রাস্তার গাছ সরানো হলেও ছোট গলি বা সরু রাস্তায় পড়া গাছ এখনও সরানো যায়নি।
বিপর্যয় এড়ানোর জন্য তৃণমূল পুরবোর্ডের আমলে আম, জাম, বকুলের বাইরে কোনও গাছ লাগানো হয়নি বলেই তিনি জানিয়েছেন।